同蔣穎叔遊丁山彰教寺
作者：郭祥正
朝代：宋

paragraphs: 北風方苦寒，冰霜晝未消。
偶傾御史蓋，同上丁山椒。
空崖白雲宿，拱木獼猴跳。
碑皴龜腹裂，泉活龍尾搖。
枯松起幽籟，中天奏雲韶。
苔深鴉髪翠，石立壯土翹。
荒墳瘞參軍，沉魄誰與招。
卻讀樂安詞，慘淡窺泬寥。
矧復見猶子，危言動清朝。
甘心脫豸冠，竄迹投冗寮。
公議在後世，美才無吝驕。
六經收滿腹，辨析皆有條。
登山聽君語，淙淙碎瓊瑤。
但驚白日落，歸馭不可邀。
明發余亦往，安得同漁樵。